  Анжелика Тихонова корреспондент 23-тӥ оштолэзе Башкортостанысь Янаул ёросысь Вуж Варяш черкогуртын удмурт нылашъёс куспын «Чеберина - 2021» элькун вожвылъяськон ортчиз. Со сярысь ивортодэтъя «Удмуртия» агентстволэн корреспондентэзлы Башкириысь Удмуртъёслэн историяя но лулчеберетъя центрысьтызы валтӥсь ӧнерчи Ирина Самигулова вераз. Конкурсэ Янаул но Татышлы ёросъёсысь 15-20 аресъем куать чебер апайёс пыриськизы. Соос асьсэдыз «Мон но мынам вордӥськем шаере» темая «Визиткаын», творчествоя конкурсын возьматӥзы, ас пӧрам йӧскалык сиён-юонэнызы куноятӥзы, озьы ик ас киынызы лэсьтэм удмурт йӧскалык дӥсен мунёенызы тодматӥзы. Со сяна, удмурт дӥсен но ӝыт дэремъёсын дефилее потазы. Мунёос пӧртэмесь вуриллям, ним но понӥллям. Мунёос камсьӧр удмуртъёслэн дӥськутьёсынызы но дӥсятэмын вал. <…> Пӧръёс но ческыт, чебер пӧрмемын. Пӧрам сяна, нылъёс пӧръёссэс защищать карыны кулэ вал. Татын но нылъёс паймытӥзы: пӧрзы сярысь кырӟаса-вераса возьматӥсьёс но луизы Ирина Самигулова, «Чеберина» вожвылъяськонэз огез радъясьНылашъёслэсь быгатонлыкъёссэс Янаул ёросысь лулчеберетъя управлениен кивалтӥсь Ринат Ибрагимов, Удмуртиысь Камсьӧр удмуртъёслэн йӧскалык центренызы кивалтӥсь Флюра Чибышева, «Вордскем кыл» журналлэн валтӥсь редакторез Александр Корепанов, Удмуртъёслэн историяя но лулчеберетъя центрысьтызы методист Ксения Милиятова но Башкириысь лулчеберет удысысь дано ужась Меншакир Шаритдинов дунъязы. Озьы, 2021-тӥ арын «Чеберина» нимез Татышлы ёросысь Вязовка черкогуртысь Мариалина Нуриахметова басьтӥз. Нырысетӥ степенё дипломен Янаул ёросысь Вуж Варяш черкогуртысь Анастасия Миннигалиеваез пусйизы. Кыкетӥ интыез Янаул ёросысь Кониг гуртысь Яна Зайдуллина басьтӥз. Куинетӥ – Янаул ёросысь Максимов черкогуртысь Алина Фархутдинова. «Мисс настроение» номинациын Татышлы ёросысь Выль Татышлы черкогуртысь Есения Гизадуллина вормиз, «Мисс обаяние» Янаул ёросысь Каймашабаш черкогуртысь Карина Петрова луиз. Удмурт нылъёс самой чебересь, котьку визьмо но туж мусо луо. Республикаямы конкурсмес тодо ини, азьланяз уката но кужмогес, тунсыкогес мед луоз шуыса тыршомы Ирина Самигулова, «Чеберина» вожвылъяськонэз огез радъясьПусъём, Башкортостанын «Чеберина» элькун вожвылъяськон 2008-тӥ арысен радъяське но кык арлы огпол ортче. Сое йӧскалык сям-йылолъёсты, лулчеберетэз вӧлмытон но егитъёслэсь быгатонлыкъёссэс усьтон понна радъяло. Тодэ вайытом, 2020-тӥ арын Башкириын онлайн амалэн «Чеберай» элькун вожвылъяськон ортчытӥзы. Отын но Мариалина Нуриахметова вормиз.  Тегъёс: Лулчеберет йӧскалыклулчеберет вожвылъяськон Башкирия удмуртъёс  